寄二孫 扆
作者：陳造
朝代：宋

paragraphs: 阿泰幼儻碭，勢若泛駕馬。
暫別已束髮，折節殊曩者。
誦書口瀾翻，晝夜曾不捨。
課肯犯雪供，筆亦揮汗把。
才地校優劣，不在阿儒下。
平時於方兄，眇視真土苴。
念翁少年日，爲學不餘暇。
混俗類疎放，秉心迺儒雅。
兒今頗肖吾，解笑時苟且。
師匠求有餘，好書不外假。
緬懷螢雪邊，力倍功更寡。
可用吾季孟，直輩古班賈。